Nå trenger Kina flere barn
Siden styresmaktene i landet introduserte familieplanleggingspolitikken i årene 1978-1979, har de fleste kinesiske par måtte nøye seg med enebarn. Unntakene har vært minoritetsgrupper, bønder og mennesker som selv er enebarn. Velstående familier har også kunnet føde flere barn. De har blitt underlagt høye skatter, noe som har fått mange til å registrere barna med utenlandske pass. Disse dispensasjonene til tross, det fødes ikke nok barn i landet og om få år vil befolkningstallet begynne å synke, ifølge kinesiske myndigheter. Dette vil være ødeleggende for produksjonskapasiteten til landet som nå teller rundt 1,35 milliarder mennesker.En annen konsekvens er at befolkningen eldes i en voldsom fart, uten at landet har bygget institusjoner som kan ta vare på alle de eldre. Demografieksperter har forsket på utslagene av politikken. Resultatene er gjengitt i det vitenskapelige tidsskriftet Population and Development Review. De konkluderer med at Kinas andel av verdens befolkning vil synke fra 21 til 15 prosent innen 2050. Det er det anerkjente tidsskriftet Times som gjengir forskningsresultatene. - Fødselsraten i mange kinesiske provinser, spesielt i kystregionene, er faktisk veldig lav. Mange par har ikke villet føde frem barn nummer to på grunn av de økonomiske konsekvensene det vil få, sier den kinesiske demografen He Yafu til USA Today. Ifølge Kinas statlige statistikkbyrå sank den arbeidende andelen av befolkningen for første gang i år.Denne måneden annonserte myndighetene at de for første gang på over 30 år vil lempe på kravene. Nå skal nemlig også par hvor bare den ene er enebarn få lov til å føde flere barn. Før har mange par abortert bort fostre for å unngå de høye bøtene, noe som har ført til at aborttallene i landet er de høyeste i hele verden, skriver USA Today. - Siden jeg nå får lov til det, vil jeg definitivt får et andre barn. Det er altfor ensomt å kun ha ett barn, sa en anonym kvinne til CNN i Beijing. Det er ikke klart når det vil bli åpnet for større familier. Det eneste som er kjent er at den nye politikken vil bli satt i verk lokalt.Men dette er ikke det eneste «revolusjonerende» snuoperasjonen kinesiske ledere har gått inn for. Også arbeidsleirene hvor mange kinesere har blitt fengslet for mindre forbrytelser i årtier kan være en saga blott. Det annonserte det statlige nyhetsbyrået Xinhua tidligere i november etter et firedagers møte for de sentrale lederne i landet. Til nå har politiet kunnet plassere mennesker som er anklaget for tyveri, prostitusjon eller narkotikamisbruk i disse leirene - uten rettslig dom. Myndighetene har selv oppgitt at 190 000 mennesker holdes i slike leire. Kritikere har lenge hevdet at leirene blir brukt til å fjerne politiske motstandere og opposisjonelle. Men det stopper ikke med arbeidsleirene. I fremtiden skal færre forbrytelser kvalifisere til dødsstraff - en praksis flere menneskerettighetsorganisasjoner har kritisert kraftig.
Forskere mener at Kinas befolkning vil avta drastisk innen 2030. Det har fått de kommunistiske lederne til å løsne på den omstridte ettbarnspolitikken.